નવા ઘરમાં સામાન ગોઠવવાનું કામ લાગલગાટ ચાર-પાંચ દિવસ ચાલ્યું. લોકલ ફોન કરવો હોય તો એક રૂપિયાનો સિક્કો લઇને વસ્ત્રાપુર ગામની ભાગોળે આવેલી ચા-નાસ્તાની એક હોટલ પરના પબ્લિક ફોનનો ઉપયોગ કરવો પડે. સંભવતઃ આળસમાં અથવા ખાસ કોઈ આવશ્યકતા નહોતી એટલે જ કલ્પેશને ફોન કરવાનું ટાળતો રહ્યો. સમય રહેતે રૂબરૂ જ મળવા જઈ આવીશ એવી ગણતરી હતી પણ એવો સમય પણ ન મળ્યો અને નોકરી પર હાજર થવાનો દિવસ આવી ગયો.